/Návrh/ 

D o h o d a
medzi vládou Slovenskej republiky a vládou Osobitnej administratívnej oblasti Macao Čínskej ľudovej republiky
 o zrušení vízovej povinnosti

Vláda Slovenskej republiky 
a
vláda Osobitnej administratívnej oblasti Macao Čínskej ľudovej republiky
riadne splnomocnená uzavrieť túto dohodu vládou Čínskej ľudovej republiky

	(ďalej len “zmluvné strany”), želajúc si rozvoj dobrých vzťahov a možnosť osobnej výmeny medzi obidvoma zmluvnými stranami,

dohodli sa  t a k t o :

Článok 1

(1) 	Štátni občania Slovenskej republiky, držitelia platných pasov (diplomatických služobných alebo cestovných) môžu opakovane vstupovať na územie Osobitnej administratívnej oblasti Macao Čínskej ľudovej republiky a zotrvať tam po dobu nepresahujúcu deväťdesiat (90) dní v priebehu šiestich (6) mesiacov bez víz.

(2) Držitelia platných cestovných pasov Osobitnej administratívnej oblasti Macao Čínskej ľudovej republiky môžu opakovane vstupovať na územie Slovenskej republiky a zotrvať tam po dobu nepresahujúcu deväťdesiat (90) dní v priebehu šiestich (6) mesiacov bez víz.

Článok 2

Oslobodenie od vízovej povinnosti nezaručuje osobám uvedeným v článku 1 právo pracovať. Osoby, ktoré vstupujú na územie štátu druhej zmluvnej strany s cieľom pracovať,  študovať alebo zotrvať tam po dobu presahujúcu deväťdesiat (90) dní v priebehu šiestich (6) mesiacov, musia vopred získať potrebné povolenie.

Článok 3

	Osoby uvedené v článku 1 môžu vstupovať na územie štátu druhej zmluvnej strany a opustiť ho cez ktorýkoľvek hraničný priechod určený na medzinárodný cestovný styk za predpokladu, že splnili podmienky vyžadované právnymi predpismi štátu druhej zmluvnej strany na vstup, pohyb a pobyt cudzincov. 

Článok 4
	
	Oslobodenie od vízovej povinnosti nezbavuje osoby, na ktoré sa vzťahuje táto dohoda, povinnosti dodržiavať právne predpisy platné v štáte každej zmluvnej strany.

Článok 5

	Táto dohoda neobmedzuje právo príslušných orgánov každej zmluvnej strany odoprieť vstup na ich územie alebo pobyt na ňom osobám, ktoré sú považované za nežiaduce.

Článok 6

(1) 	Každá zmluvná strana môže dočasne, úplne alebo čiastočne pozastaviť vykonávanie tejto dohody z dôvodov verejného poriadku, národnej bezpečnosti, zdravia alebo z iného opodstatneného dôvodu. 

(2) 	Zavedenie takýchto opatrení alebo ich zrušenie bude ihneď písomne oznámené druhej zmluvnej strane diplomatickou cestou.

Článok 7

(1) 	Zmluvné strany si vymenia vzory platných cestovných dokladov uvedených v článku 1 najneskôr tridsať (30) dní pred nadobudnutím platnosti tejto dohody. 

(2) 	Ak ktorákoľvek zmluvná strana pozmení cestovné doklady uvedené v článku 1 alebo po nadobudnutí platnosti tejto dohody vydá nové cestovné doklady, poskytne druhej zmluvnej strane vzory takýchto dokladov najneskôr tridsať (30) dní pred ich zavedením.

Článok 8

Táto dohoda sa uzaviera na neurčitý čas. Ktorákoľvek zmluvná strana ju môže kedykoľvek vypovedať diplomatickou cestou na základe predchádzajúceho písomného oznámenia s tridsaťdňovou (30) výpovednou lehotou.

Článok 9

Táto dohoda nadobudne platnosť tridsiatym (30.) dňom odo dňa doručenia neskoršej nóty oznamujúcej druhej zmluvnej strane splnenie vnútroštátnych podmienok potrebných na nadobudnutie platnosti dohody.

Dané v .......................................................................................... v dvoch pôvodných vyhotoveniach, každé v slovenskom jazyku, čínskom jazyku a anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku. 

            Za vládu                                                                                Za vládu
 Slovenskej republiky                                                Osobitnej administratívnej oblasti                                                                                    
                                                                          Macao Čínskej ľudovej republiky